Jürgen Klopp

**Jürgen Norbert Klopp** (rođen 16. juna 1967) bivši je njemački nogometaš i trener.

## Igračka karijera
Većinu profesionalne karijere nastupao je za Mainz 05 (1990–2001). U početku je igrao kao napadač, ali je 1995. prešao u odbranu. Prije Mainza nastupao je kao amater za više klubova: SV Glatten, TuS Ergenzingen, Pforzheim, Eintracht (rezervna ekipa), Viktoriju Sindlingen i Rot-Weiss Frankfurt.

## Trenerska karijera
### Mainz 05
Po završetku igračke karijere Klopp je postavljen za trenera Mainza. Za sedam godina, koliko je tu proveo, uveo je Mainz u Bundesligu prvi put u historiji kluba, a također i u kvalifikacije za Kup UEFA u sezoni 2005/06. Na kraju sezone 2006/07. Mainz je ispao u 2. ligu, ali Klopp je izabrao da ostane u klubu. Ipak, zbog činjenice da se Mainz nije uspio vratiti u 1. ligu, dao je ostavku na kraju sezone 2007/08.

### Borussia Dortmund
U maju 2008. dobio je ponudu da postane novi trener Borussije Dortmund, potpisavši na kraju dvogodišnji ugovor s klubom koji je prethodnu sezonu završio na razočaravajućem 13. mjestu, predvođen Thomasom Dollom. U svojoj prvoj sezoni u novom klubu doveo je Borussiju do trofeja u njemačkom superkupu pobjedom nad najljućim rivalom, Bayernom, a u prvenstvu do šestog mjesta. Sljedeću sezonu Borussia je završila na petom mjestu, a zatim su uslijedile dvije uzastopne titule prvaka u sezonama 2010/11. i 2011/12. Osamdeset jedan bod Borussije iz sezone 2011/12. bio je dotad najveći broj bodova u historiji Bundeslige; od toga je 47 bodova osvojeno u proljetnom dijelu prvenstva, što je, također, bio rekord. (Bayern je u sljedećoj sezoni popravio rekord osvojivši 91 bod.) U toj sezoni Borussia je izjednačila Bayernov rekord od 25 pobjeda u sezoni (1972/73), a niz od 28 utakmica bez poraza najduži je ikad u Bundesligi. Dana 12. maja 2012. ispisao je novu stranicu u historiji Borussije dovevši je prvi put do dvostruke krune u Njemačkoj pobjedom u finalu Kupa nad Bayernom od 5:2. Za dvostruku krunu rekao je da je to "bolje nego što je ikad mogao zamisliti".

Forma Borussije tokom sezone 2012/13. nije bila tako impresivna kao u prošloj, a Klopp je insistirao na tome da će se njegova ekipa fokusirati na Ligu prvaka kako bi se iskupila za loš nastup prethodne sezone. Žrijeb je Borussiju svrstao u tzv. "grupu smrti" s Manchester Cityjem, Real Madridom i Ajaxom. Međutim, Borussia nije izgubila nijednu utakmicu, završivši prva u grupi, uz neke impresivne predstave, naročito protiv Mourinhovog Reala. Nakon toga je napredovala sve do finala, susrevši se ponovo s Realom u polufinalu. Nakon izvrsne igre u prvoj utakmici u Dortmundu i pobjede 4:1 (sva četiri gola postigao Lewandowski) Real je u revanšu ipak slavio s 2:0, ali je ostao kratak za jedan gol u ukupnom rezultatu. U finalu je Borussiju čekao njihov najveći rival, Bayern. U neizvjesnoj utakmici pobjedu je odnio Bayern (1:2) golom Robbena u 89. minuti.

### Liverpool 
[mini|desno|140px|Klopp s [Liverpool FC|Liverpoolom 2017.]]
Dana 8. oktobra 2015. potpisao je trogodišnji ugovor s engleskim Liverpoolom. Na klupi je zamijenio Brendana Rodgersa. Ugovor je 8. jula 2016. produžen do 2022.

S *Redsima* je izborio dva finala Lige prvaka zaredom: 2018. titulu je osvojio Real Madrid pobjedom 3:1, a 2019. Liverpool je bio bolji od Tottenhama s 2:0, što je klubu šesta titula evropskog klupskog prvaka, a Kloppu prva. Godine 2020. godine osvojio je Premijer ligu.

Klub je napustio po završetku sezone 2023/24, rekavši da je "ostao bez energije" i da će napraviti pauzu u trenerskom poslu.

## Posttrenerska karijera 
U oktobru 2024. objavljeno je da je potpisao četverogodišnji ugovor s austrijskom kompanijom Red Bull, u čijem je vlasništvu više nogometnih klubova širom svijeta, kao njihov šef globalnog nogometa, s početkom od 1. januara 2025. Također je objavljeno da u tom ugovoru postoji izlazna klauzula koja mu dozvoljava da se prijavi za posao selektora reprezentacije Njemačke ako i kada s njega odstupi Julian Nagelsmann.

## TV-karijera 
Od 2005. redovno se pojavljivao kao stručni komentator na njemačkoj TV-stanici ZDF, dajući svoje utiske o igrama njemačke reprezentacije. Dvostruki je dobitnik *Deutscher Fernsehpreisa* (2006, 2010). Ugovor mu je istekao nakon Eura 2008. Naslijedio ga je Oliver Kahn. Tokom Svjetskog prvenstva 2010. u Južnoafričkoj Republici radio je za RTL uz Günthera Jaucha.

## Reklamne aktivnosti 
Kloppovu popularnost za svoje reklame iskoristile su kompanije Puma (sportska oprema), Opel (automobili) i Bundesverband der Deutschen Volksbanken und Raiffeisenbanken (bankarstvo). Prema *Horizontu*, njemačkom magazinu specijaliziranom za reklamnu industriju, i poslovnom sedmičniku *Wirtschaftswocheu*, Kloppova uloga "ambasadora brenda" za Opel pomogla je toj kompaniji, koja se muči s problemima da poveća prodaju.

## Lični život 
Trenutno je u drugom braku, a s prvom suprugom ima sina Marca, koji je igrao za Borussiju Dortmund II prije nego što se povukao zbog povrede.

Godine 1995. završio je studij iz područja sportskih nauka na Goetheovom univerzitetu u Frankfurtu na Majni. Tema njegovog diplomskog rada bila je brzo hodanje (*Walking – Bestandsaufnahme und Evaluationsstudie einer Sportart für alle*).

Po vjeroispovijesti je protestant i često ističe svoju vjeru u javnosti. U više intervjua i evangelističkih publikacija navodi da je Isus osnova njegovog života.

## Trenerska statistika 
*Zaključno s 31. 5. 2024.*

## Trofeji 
### Trenerski 
**Mainz 05**
*2. Bundesliga: 2003/04 – treće mjesto (ulazak u 1. ligu)

**Borussia Dortmund**
*Bundesliga: 2010/11, 2011/12.
*DFB-Pokal: 2011/12.
*DFL-Superkup: 2013, 2014

**Liverpool**
*Premijer liga: 2019/20.
*FA kup: 2021/22.
*Engleski Liga-kup: 2021/22, 2023/24
*FA Community Shield 2022.
*UEFA Liga prvaka: 2018/19
*UEFA Superkup: 2019.
*FIFA Svjetsko klupsko prvenstvo: 2019.

### Nagrade i postignuća 
*Trener godine u Njemačkoj: 2011, 2012, 2019.
*Trener mjeseca (Premijer liga): septembar 2016, decembar 2018, mart 2019, august–septembar 2019, novembar 2019–januar 2020, maj 2021, januar 2024.
*Najbolji trener (FIFA): 2019, 2020.
*IFFHS najbolji svjetski klupski trener: 2019.
*Trener godine (*World Soccer*): 2019.
*Trener sezone u Premijer ligi Engleske: 2019/20, 2021/22.

## Također pogledajte 
*Spisak nogometaša koji su nastupali za samo jedan klub

## Reference 
## Vanjski linkovi 
*J. Klopp  na *Goal.com*
*J. Klopp na *Playerhistory.com*
*J. Klopp na *Transfermarktu* 

Kategorija:Rođeni 1967.
Kategorija:Biografije, Stuttgart
Kategorija:Njemački nogometaši
Kategorija:Njemački nogometni treneri
Kategorija:Nogometaši Mainza 05
Kategorija:Treneri Mainza 05
Kategorija:Treneri Borussije Dortmund
Kategorija:Treneri Liverpoola
Kategorija:Treneri osvajači UEFA Lige prvaka
Kategorija:Živi ljudi